
Karl  Rahner  i  razaranje  teologije 

Da  bi  se  donekle  shvatilo  bijedno  stanje  Crkve  i  isusovačkog  reda,  valja 
osobito  povesti  računa  o  pogubnom  djelovanju  isusovca  Karla  Rahnera  (1904.  - 
1984.).  Malokoji  drugi  crkveni  pisac  20.  stoljeća  utjecao  je  toliko  razorno  na  mnoge 
naraštaje  teologa,  svećenika  i  laika.  Većem  broju  kardinala  s  njemačkoga  govornog 
područja  on  je  utisnuo  svoj  pečat  (osobito  su  ugledni  Franz  Konig,  VValter  Kasper  i 
Karl  Lehmann).  Pokojni  biskup  u  Innsbrucku  (1981.  -1997.)  Reinhold  Stecher,  koji  je 
Crkvu  u  Tirolu  doveo  do  samoukinuća,  bio  je  njegov  upućenik.  Mladi  Joseph 
Ratzinger  u  vrijeme  Koncila  također  je  pripadao  Rahnerovu  okružju.  Preko 
habilitacijskih  radova,  disertacija  i  svakovrsnih  izdanja,  kao  i  preko  Nagrade  "Karl 
Rahner",  Rahnerova  se  misaona  ostavština  pronosi  pod  nebrojenim  maskama  i 
izlikama. 


Razaranje  vjere  i  razumijevanja 

Pri  tome  izraz  "misaona  ostavština"  nekako  nije  prikladan.  Naime  pomno 
opustošivanje  teologije  i  dokidanje  svakog  razbora  nemaju  nikakve  veze  s 
"misaonošću".  A  misaonost  bi  podrazumijevala  i  pomno  oblikovanje  misli.  No 
Rahner  toliko  mrcvari  njemački  jezik  da  su  dotični  tekstovi  najvećim  dijelom 
nerazumljivi  i  gotovo  nepristupačni  prevođenju  na  strane  jezike.  Čovjek  jednostavno 
ne  može  suspregnuti  smijeh  kad  ugleda  knjige  naslovljene  poput  ove:  Herbert 
Vorgrimmler,  "Razumjeti  Karla  Rahnera"  (Griinewald,  Mainz  2002). 

Rahnera  su  dakle  svima  usta  puna  ne  zato  što  bi  bio  tako  dobar  teolog,  nego 
zato  što  je  imao  snažan  lobi.  Napisao  je  to  u  jednoj  od  svojih  knjiga  Hans  Conrad 
Zander,  novinar  i  satiričar.  Djeca  i  lude  poslovično  govore  istinu. 

Moramo  uvijek  imati  u  vidu  taj  fenomen:  mnogi  autori  nalaze  se  na  popisima 


štiva  za  maturante  ili  na  feljtonskim  stranicama  "važnih"  novina  ne  zato  što  bi  bili 
napisali  tako  dobre  knjige,  nego  su  nam  nametnuti  zato  što  služe  određenom  naumu. 

I  prijatelji  i  neprijatelji  priznaju:  Rahnerova  je  teologija  otrov 

Jedan  moj  kolega  sa  studija  doktorirao  je  na  Rahneru.  Požalio  mi  se  da  je  teško 
utvrditi  "široke  poteze"  u  Rahnerovu  djelu.  S  velikom  zabrinutošću  pratio  sam  daljnji 
razvoj  toga  kolege,  te  iz  njegovih  radova  zaključujem  da  se  posve  udaljio  od  katoličke 
vjerske  predaje  i  prešao  na  međureligijsku  i  panteističku  svijest.  Prema  mojoj  procjeni 
dugogodišnje  bavljenje  Rahnerom  nužno  ima  teške  posljedice  za  mišljenje  i  vjeru.  To 
je  poput  droge.  Tu  sliku,  uostalom,  upotrijebio  je  isusovac  iz  Vorarlberga  Andreas 
Batlogg,  koji  je,  prema  vlastitom  priznanju  (!),  "postao  ovisan  o  Rahneru  kao  što  samo 
narkoman  može  postati  ovisan  nakon  prvog  ubrizgavanja".  Vrlo  iskreno  kazano. 

Doduše,  postoje  i  postojali  su  od  početka  brojni  sadržajno  važni  glasovi  koji  su 
Rahnera  kritizirali,  pobijali  i  na  nj  opominjali.  (Najistaknutiji  Rahnerov  kritičar 
vjerojatno  je  bio  kardinal  Giuseppe  Siri  sa  svojom  dubokom  raspravom  "Getsemani", 
koja  je  međutim  na  njemačkom  jeziku  teško  dostupna.  No  takve  glasove  nije  uvažila 
ni  učiteljska  vlast  ni  glavna  struja  sveučilišnih  teologa,  a  o  isusovačkom  redu  da  i  ne 
govorimo. 

Družba  Isusova  opterećena  je  dakle  nasljeđem  jednog  od  svojih  članova  koji  je 
znatno  pridonio  "đavoljoj  pomutnji"  (s.  Lucija  iz  Fatime)  u  Crkvi.  Stoga  na  redu  leži 
kletva;  i  dokle  god  je  ne  podvrgnu  egzorcizmu,  otrov  će  se  sve  više  širiti. 

"Kritička  usuglašavanja" 

Prije  dobrih  deset  godina  izdavačka  kuća  "Franz  Schmitt",  Siegburg,  objavila  je 
o  Rahneru  zbornik  debeo  petsto  stranica,  "Kritička  usuglašavanja".  Pročitao  sam 
knjigu  prije  nekoliko  godina,  i,  ne  ulazeći  sad  u  pojedinosti,  općenito  valja  reći  da  su 
njezini  prigovori  glede  sadržaja  (iskrivljavanje  katoličke  teologije,  gubitak  vjere, 
darvinistički  pristup  teologiji  i  prirodoslovlju,  gnostičke  zasade)  i  glede  osobe  (težak 
karakter,  neprimjeren  odnos  s  problematičnom  književnicom  Luise  Rinser:  "Lesica" 


"Ribi"*  i  obrnuto)  ozbiljni  i  u  biti  neopovrgnuti.  Posebno  je  ozbiljan  problem 
Rahnerovo  pristajanje  uz  nauk  o  postupnom  udahnjivanju  duše,  koji  je  duboko 
potkopao  borbu  protiv  grozote  abortusa.  Zainteresirane  upućujem  na  taj  zbornik,  čiji 
je  uvodni  prilog  dostupan  i  na  internetu.  No  budući  da  stručnoteološka  pitanja  iz 
širokom  puku  obično  slabo  pristupačnih,  stručnih  knjiga  imaju  manju  važnost, 
okrenimo  se  području  Rahnerova  pustošnog  utjecaja  na  široke  mase. 

Komentar  " Maloga  koncilskog  kompendija" ,  napisanog  po  nalogu  njemačkih  biskupa 

Ono  što  su  Rahner  i  Vorgrimmler  napisali  u  "Malome  koncilskom 
kompendiju"  postalo  je  izvor  duboke  smutnje  mnogim  naraštajima  studenata 
teologije.  A  kako  je  to  djelo  u  svojim  brojnim  izdanjima  objavljeno  po  nalogu 
njemačkih  biskupa  (ovdje  ga  citiramo  prema  23.  izdanju,  iz  1991.),  možemo  ga 
smatrati  poluslužbenim  iskazom  crkvene  učiteljske  vlasti.  Radi  predodžbe  o  čemu  se 
tu  radi  navest  ćemo  neke  primjere  prikriveno  ironičnog,  katkada  otvoreno  pakosnog, 
ali  uvijek  smutljivoga  govora  iz  kompendija. 

Npr.  o  "vjernom  puku"  kaže  se  bahato: 

Iznenadila  je  ["liturgijska  reforma"],  a  ne  stvarno  zbunila,  one  slojeve 
mnogospominjanoga  i  višestruko  precijenjenoga  "  vjernog  puka "  kojima  je  liturgija  u  prvom 
redu  običaj  i  folklor  te  im  se  nije  milio  izravan  religiozni  zahtjev  obnovljene  liturgije.  (40). 

Možemo  li  zamisliti  da  bi  crkveni  pastir,  dušobrižnik  dostojan  toga  imena  tako 
svisoka  govorio  o  jednostavnim  vjernicima?  Premda  je  u  velikim  dijelovima  zapadne 
Europe  (situaciju  progonjene  Crkve  u  sovjetskom  bloku  i  u  islamskim  zemljama 
Rahner  i  Vorgrimmler,  dakako,  ispuštaju  iz  vida)  stvarno  bilo  folklorističkog  i 
površnog  pristupa  liturgiji,  postavlja  se  pitanje  kako  danas  stoji  stvar  s  "izravnim 
religioznim  zahtjevom"  liturgije  koja  je  neprikladno  nazvana  "obnovljenom".  Nije  li 
hijerarhija  trebala  pružiti  pomoć  nekom  boljom  katehezom  nego  što  je  potpuna 
trivijalizacija  bogoslužja? 

Ruženju  međutim  nije  izvrgnut  samo  vjerni  puk  nego  i  katolici  s  fakultetskom 


*  U  njihovu  međusobnom  dopisivanju  njoj  je  nadimak  bio  "Lesica"  (preuzeto  iz  knjige  "Medo  VVinnie 
zvani  Pooh"),  a  Rahneru  "Riba".  (Prev.) 


naobrazbom  koji  nisu  htjeli  dati  da  im  razore  odraslu,  nepatvorenu  i  predajom  sačuvanu 
liturgiju: 

Otpori  se  ["liturgijskoj  reformi"]  javljaju  u  tzv.  akademskim  krugovima  čiji 
pripadnici  svoju  nekomunikativnost,  naobraženu  umišljenost  i  jalov  odnos  prema  povijesti 
nastoje  prerušiti  u  zahtjev  za  osobitom  cvrkvenošću  tako  što  svoju  kivnost  podvaljuju  kao 
mjerilo  katolištva.  Koncilu  je  bilo  lakše  nego  što  bi  bilo  pojedinim  biskupskim  konferencijama 
posve  zanemariti  ove  rječite  i  djelomice  utjecajne,  ali  u  ljudskosti  posrnule,  tragikomične 
rubne  likove  u  Crkvi.  (40) 

Branitelji  samorazumljivoga  tragikomični  su  rubni  likovi  posrnuli  u  ljudskosti, 
koje  vodi  kivnost?  Upravo  taj  pakosni  i  neobjektivni  način  govora  oduzima  Rahneru 
vjerodostojnost.  A  pakosni  ljudi  onda  su  slijepi  za  stvarnost  zla,  jer  ih  je  ono  već 
zarobilo.  Zato  svaki  spomen  na  nj  treba  iščeznuti: 

Valja  se  nadati  da  če  preradbom  [krsnog  obreda]  nestati  i  istjerivanje  đavla.  (45) 
Naročito  je  čudnovato  priznanje  da  koncilski  tekstovi,  barem  Gaudium  et  spes, 
jesu  nepotpuni  -  i  da  je  baš  to  međutim  i  bila  namjera.  Mentalitet  jednog  Rahnera 
svjesno  teži  zbrci,  da  bi  sam  bolje  mogao  loviti  u  mutnom:  tko  naime  promišljeno  sije 
pomutnju,  dovodi,  naravno,  sebe  na  položaj  isključivog  i  nepogrešivog  tumača. 
Uostalom,  obratimo  pozornost  na  to  kako  Rahner,  gotovo  kao  psovku, 
zloupotrebljava  pridjev  "platonski": 

Kada  teološki  stručnjaci  konstituciji  [Gaudium  et  spes]  prigovaraju  daje 
"  nedovršena "  i "  nepotpuna ",  to  je  -  doduše,  drukčije  nego  što  takvi  ljudi  mogu  zamisliti  - 
posve  točno.  " Dovršenu "  bi  tekstu  neizbježno  bila  svojstvena  ona  jasnoća,  načelna  strogost  i 
vječna  obvezatnost  koje  s  obzirom  na  takvu  tematiku  čovjeku  naposljetku  -  ništa  ne  govore. 
(424f.). 

I  najzad:  čovjek  se  pita  koji  je  đavao  morao  spopasti  jednoga  katoličkog 
svećenika  pa  da  on,  s  obzirom  na  milijune  mrtvih  od  1917.  za  koje  odgovornost  snosi 
sovjetski  režim,  o  inicijativi  da  se  preko  Koncila  osudi  komunizam  napiše  ovo: 

Bojovna  koncilska  manjina  bez  ljudskog  takta  i  tankoćutnosti  pokušala  je  navesti 
Koncil  na  izričito  imenovanje  i  opetovanu  osudu  jednoga  od  političkih  oblika  ateizma,  ali  nije 
uspjela,  upravo  zato  što  je  Koncil  bio  vrlo  osjetljiv  za  humanističku  podlogu  toga  ateizma.  A 
usto  je  bio  potpuno  svjestan  da  ne  priliči  teoriju  uspoređivati  s  praksom,  i  obrnuto  [. . .]  (428). 

Dakle  teror  koji  su  provodili  Lenjin,  Staljin  i  njihovi  krvnici  i  gulagovski 


panduri  ima  "humanističku  podlogu",  samo  što  je  praksa  malo  odstupila  od  teorije? 
Rahneru,  čini  se,  nije  palo  na  pamet  ni  nešto  tako  očito  kao  istina  da  loše  stablo  daje 
loše  plodove. 


Sažetak:  poželjno  bi  bilo  trijezno  vrednovanje  i  - jasna  osuda 

Ako  je  Rahner  umro  u  uvjerenju  što  ga  je  izrazio  "Malim  koncilskim 
kompendijem",  onda  ne  može  biti  mnogo  nade  u  njegov  spas.  Tako  i  nema,  koliko 
znam,  nikakvih  hodočašća  na  njegov  grob  u  kripti  isusovačke  crkve  u  Innsbrucku. 

Doduše,  s  tim  u  vezi  iskustvo  nam  često  govori  da  dobronamjerni  katolici 
suočeni  s  besmislenim  ili  otvoreno  krivovjernim  iskazima  crkvenih  uglednika 
provode  nad  sobom  samima  svojevrsnu  cenzuru  te  ju  žele  nametnuti  i  drugima:  "To 
treba  ispravno  shvatiti",  "Biskupi  će  već  pripaziti",  "Valja  cijeniti  dobru  nakanu", 
"Zašto  bi  baš  ti  znao  bolje?",  "Je  li  to  uopće  točno  preneseno,  odn.  prevedeno?"  itsl. 
Formalno  je  posrijedi  isti  obrazac  kao  kod  autocenzure  u  odnosu  prema  islamskim 
napadima:  ljudi  jednostavno  ne  žele  vidjeti. 

Dakle:  Prvo  izdanje  kompendija  pojavilo  se  već  1966.  Otada  očito  nije  bilo  ni 
najmanjeg  pokušaja  da  se  ta  katastrofa  zaustavi.  Rahnerovo  tumačenje  koncilskih 
tekstova  time  je  s  obzirom  na  njemački,  odn.  njemačkoj ezični  episkopat 
"poluslužbeno"  na  snazi  sve  do  danas. 

Plodovi  su  vidljivi  posvuda. 

Kod  isusovaca  čovjek  se  uči  trijeznom  vrednovanju  mjera,  odluka  i 
opredjeljenja  (usp.  "Duhovne  vježbe",  333  -  337).  Pa  neka  se  to  onda  primijeni  i  u 
ovom  slučaju! 

Teološka  opredjeljenja  djeluju  na  praksu.  Iz  raznovrsnoga  vlastitog  iskustva 
znam  da  ranerovski  mentalitet  ("duh")  prouzročuje  nevjerojatnu  pomutnju  i  truje 
život  u  duhovnoj  zajednici.  Tko  to  sam  nije  doživio,  ne  može  pravo  shvatiti.  Pri  tome 
obično  nije  moguće  kazati:  Ta  i  ta  dušobrižnička  mjera,  taj  i  taj  provincijalov  naputak, 
ta  i  ta  izjava  u  pastirskom  pismu  i  si.  -  potječe  izravno  iz  Rahnerova  djela.  Više  se 
radi  o  duhu,  tj.  o  prikrivenom  obilježju  koje  utječe  na  te  iskaze  i  mjere  ili  ih  određuje. 

Nema  se  tu  što  uljepšavati:  Rahner  je  bio  vuk  u  ovčjoj  koži  (koja  mu  je  zapravo 


loše  stajala).  S  gnušanjem  gledamo  na  čovjeka  koji  se  bio  svečano  zavjetovao  na 
služenje  Dobru,  a  onda  obavljao  posao  za  protivničku  stranu.  Krajnje  je  vrijeme  da  se 
njegova  čarolija  raskine. 

Isusovački  red  u  mogućnosti  je  da  to  učini.  Papa  Franjo  još  više. 

VVolfram  Schrems 

